Covid-19-statistieke: Minder as 40 000 aktiewe gevalle(Argieffoto: Unsplash) Die getal nuwe Covid-19-gevalle is laer as ŉ dag tevore, maar is steeds hoër as die gemiddelde getal nuwe gevalle oor die vorige sewe dae. Die Nasionale Instituut vir Oordraagbare Siektes (Nios) sê in sy jongste verslag 1 635 nuwe koronavirusgevalle is bevestig. Dit bring die algehele getal infeksies op 2 904 307 te staan en verteenwoordig ŉ positiwiteitskoers van 4,4%. Altesame 87 705 sterftes is tot dusver aangemeld, nadat nog 79 Covid-19-verwante sterftes bevestig is. Die meeste nuwe gevalle was weer in die Wes-Kaap (25%), gevolg deur KwaZulu-Natal (21%), Gauteng en die Oos-Kaap (12% elk), die Vrystaat (11%), die Noord-Kaap (9%), Noordwes (5%), Mpumalanga (4%) en Limpopo (2%). Daar is tans 39 612 aktiewe gevalle van die virus landwyd en 2 776 990 mense het reeds herstel. Meer as 17,7 miljoen Covid-19-toetse is reeds in Suid-Afrika gedoen, waarvan meer as 37 000 sedert die vorige verslag. Nios sê nog 114 mense is vir behandeling van Covid-19 in hospitale opgeneem en tans word altesame 6 466 mense vir die virussiekte behandel. Tot dusver is 17,7 miljoen inentings teen Covid-19 reeds gedoen en 188 773 mense is Vrydag ingeënt. Die regering se Vooma-inentingsnaweke het ook hierdie naweek afgeskop in ŉ poging om meer mense te laat inent.